ไทย-จอร์แดน เฉลิมฉลองความสัมพันธ์ทางการทูตครบรอบ 55 ปี เดินหน้าส่งเสริมการนำอุตสาหกรรมวัฒนธรรมบันเทิงระหว่างประเทศ
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า ได้ลงนามโครงการ แลกเปลี่ยนทางวัฒนธรรมระหว่างรัฐบาลแห่งราชอาณาจักรไทยกับรัฐบาลแห่งราชอาณาจักรฮัชไมต์จอร์แดน ระหว่างปี 2565-2569 ผ่านระบบออนไลน์ หลังคณะรัฐมนตรีได้เห็นชอบร่างดังกล่าวเพื่อพัฒนาความสัมพันธ์ด้านวัฒนธรรมกับต่างประเทศและส่งเสริมบทบาททางวัฒนธรรมของไทยในเวทีโลกระหว่างปี 2565-2569 เพื่อเฉลิมฉลองเนื่องในโอกาสครบรอบ 55 ปี การสถาปนาความสัมพันธ์ทางการทูตระหว่างประเทศ มุ่งเน้นความร่วมมือทางวัฒนธรรมทุกระดับผ่านความร่วมมือระหว่างกันในสาขาทางวัฒนธรรมที่หลากหลาย อาทิ วรรณกรรม ศิลปะการแสดง ภาพยนตร์ การละครและดนตรี ทัศนศิลป์ อุตสาหกรรมวัฒนธรรมและมรดกทางวัฒนธรรมที่จับต้องไม่ได้ระหว่างทั้งสองประเทศ          นอกจากนี้ ยังร่วมกันจัดนิทรรศการภาพถ่ายไทย-จอร์แดน ไปจนถึงวันที่ 30 พฤษภาคม 2565 ณ หอศิลป์ร่วมสมัยราชดำเนิน จัดแสดงภาพถ่ายส่งเสริมการพัฒนาอุตสาหกรรมสร้างสรรค์วัฒนธรรมและบริการทางวัฒนธรรมที่มีประสิทธิภาพ ด้านอาหาร ภาพยนตร์และวิดีทัศน์  ผ้าและการออกแบบแฟชั่น  ศิลปะการต่อสู้และการอนุรักษ์ และขับเคลื่อนเทศกาลและประเพณีสู่ระดับโลก  รวมทั้งภาพถ่ายมรดกโลกของทั้งสองประเทศ